ಒಮ್ಮೆ ಸವಿದ್ರೆ ರುಚಿ ಮರೆಯಲ್ಲ – ಕಾಶ್ಮೀರ್ ಆಪಲ್ ಖೀರ್ ಮಾಡಿ ನೋಡಿ

ಕಾಶ್ಮೀರಿ ಆಪಲ್ ಎಷ್ಟು ಫೇಮಸ್ ಅಂತ ಎಲ್ಲರಿಗೂ ಗೊತ್ತು. ಜೇನಿನಂತಹ ಸಿಹಿಯಾದ ಇದರ ರುಚಿ ಉಳಿದೆಲ್ಲಾ ಹಣ್ಣುಗಳನ್ನು ಹಿಂದಿಕ್ಕಬಲ್ಲದು. ನಾವಿಂದು ಇದೇ ಕಾಶ್ಮೀರ್ ಆಪಲ್ ಬಳಸಿ ದೇಸೀ ಸಿಹಿಯಾದ ಖೀರ್ ಮಾಡೋದು ಹೇಗೆಂದು ಹೇಳಿಕೊಡುತ್ತೇವೆ. ಈ ರೆಸಿಪಿ ಬೇಕೆಂದರೆ ಇತರ ಸೇಬುಗಳನ್ನೂ ಬಳಸಿ ಮಾಡಬಹುದು. ಆದರೆ ಕಾಶ್ಮೀರಿ ಆಪಲ್‌ನ ರುಚಿ ಯಾರಿಂದ ತಾನೇ ಮರೆಯೋಕೆ ಸಾಧ್ಯ? ಇದೇ ಕಾಶ್ಮೀರಿ ಆಪಲ್ ಬಳಸಿ ಮಾಡಿದ ಖೀರ್ ಕೂಡಾ ಅಷ್ಟೆ. ಒಮ್ಮೆ ಸವಿದರೆ ರುಚಿ ಮರೆಯೋದು ಅಸಾಧ್ಯ.

ಬೇಕಾಗುವ ಪದಾರ್ಥಗಳು:
ಕಾಶ್ಮೀರ್ ಆಪಲ್ – 1
ತುಪ್ಪ – 1 ಟೀಸ್ಪೂನ್
ಹಾಲು – 3 ಕಪ್
ಕೇಸರಿ ಎಸಳು – ಕಾಲು ಟೀಸ್ಪೂನ್
ಕಂಡೆನ್ಸ್ಡ್ ಮಿಲ್ಕ್ – ಕಾಲು ಕಪ್
ಏಲಕ್ಕಿ ಪುಡಿ – ಕಾಲು ಟೀಸ್ಪೂನ್
ಕತ್ತರಿಸಿದ ಒಣ ಹಣ್ಣುಗಳು – 2 ಟೀಸ್ಪೂನ್ ಇದನ್ನೂ ಓದಿ: ದಾಹಕ್ಕೆ ಸವಿಯಿರಿ ಕೂಲ್ ಕೂಲ್ ಕಲ್ಲಂಗಡಿ ಮೊಜಿಟೊ

ಮಾಡುವ ವಿಧಾನ:
* ಮೊದಲಿಗೆ ಆಪಲ್‌ನ ಸಿಪ್ಪೆ ತೆಗೆದು, ತುರಿಯಿರಿ.
* ತಕ್ಷಣ ಅದನ್ನು ಪ್ಯಾನ್‌ಗೆ ಹಾಕಿ ತುಪ್ಪ ಸೇರಿಸಿ ಮಧ್ಯಮ ಉರಿಯಲ್ಲಿ ಹುರಿದುಕೊಳ್ಳಿ.
* ಅದರಲ್ಲಿರುವ ನೀರಿನಂಶ ಆವಿಯಾಗುವವರೆಗೆ ಚೆನ್ನಾಗಿ ಬೇಯಿಸಿ. ಬಳಿಕ ಉರಿಯನ್ನು ಆಫ್ ಮಾಡಿ ತಣ್ಣಗಾಗಲು ಬಿಡಿ.
* ಈಗ ಒಂದು ಕಡಾಯಿಯಲ್ಲಿ ಹಾಲನ್ನು ಬಿಸಿ ಮಾಡಿ, ಕೇಸರಿ ಸೇರಿಸಿ ಕುದಿಸಿಕೊಳ್ಳಿ.
* ಬಳಿಕ ಕಂಡೆನ್ಸ್ಡ್ ಮಿಲ್ಕ್ ಸೇರಿಸಿ 10 ನಿಮಿಷ ಹಾಲು ದಪ್ಪಗಾಗುವವರೆಗೆ ಕುದಿಸಿ.
* ನಂತರ ಏಲಕ್ಕಿ ಪುಡಿ ಸೇರಿಸಿ, ಮಿಶ್ರಣ ಮಾಡಿ.
* ಉರಿಯನ್ನು ಆಫ್ ಮಾಡಿ ಹಾಲು ಸಂಪೂರ್ಣ ತಣ್ಣಗಾಗಲು ಬಿಡಿ.
* ಈಗ ಬೇಯಿಸಿ ತಣ್ಣಗಾಗಿಸಿದ ಸೇಬನ್ನು ಕುದಿಸಿ ತಣ್ಣಗಾಗಿಸಿದ ಹಾಲಿನ ಮಿಶ್ರಣಕ್ಕೆ ಹಾಕಿ ಬೆರೆಸಿ. (ಹಾಲು ಬೆಚ್ಚಗಿದ್ದರೆ ಹಾಳಾಗುವ ಸಾಧ್ಯತೆಯಿರುತ್ತದೆ)
* ಈಗ ಖೀರ್ ಅನ್ನು ತಣ್ಣಗಾಗಲು 30 ನಿಮಿಷ ಫ್ರಿಡ್ಜ್‌ನಲ್ಲಿ ಇಡಿ.
* ಕೊನೆಯಲ್ಲಿ ಕತ್ತರಿಸಿದ ಒಣ ಹಣ್ಣುಗಳಿಂದ ಅಲಂಕರಿಸಿದರೆ ಕಾಶ್ಮೀರ್ ಆಪಲ್ ಖೀರ್ ಸವಿಯಲು ಸಿದ್ಧವಾಗುತ್ತದೆ. ಇದನ್ನೂ ಓದಿ: ಹಠ ಮಾಡೋ ಮಕ್ಕಳಿಗೆ ಮನೆಯಲ್ಲೇ ಮಾಡಿಕೊಡಿ ಪಪ್ಪಾಯ ಐಸ್‌ಕ್ರೀಮ್